РЕШЕНИЕ НА КОМИСИЯТА
от 20 февруари 2007 година
за предоставяне на освобождаване на Италия съгласно Директива 92/119/ЕИО на Съвета относно превоза на свине, предназначени за клане, по обществени и частни пътища към кланица, намираща се в границите на предпазна зона
(нотифицирано под номер C(2007) 499)
(само текстът на италиански език е автентичен)
(2007/123/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/119/ЕИО на Съвета от 17 декември 1992 г. за въвеждане на общи мерки на Общността за борба с някои болести по животните и на специфични мерки относно везикулозната болест по свинете (1), и по-специално точка 7, подточка 2, буква г) от приложение ІІ към нея,
като има предвид, че:
(1)
На 15 ноември 2006 г. бе установена предпазна зона от компетентния орган на Италия около огнище на везикулозна болест по свинете в община Romano di Lombardia, провинция Bergamo, в съответствие с член 10 от Директива 92/119/ЕИО.
(2)
Поради това движението и превозът на свине по обществени и частни пътища в границите на тази предпазна зона бяха забранени.
(3)
Въпреки това Италия подаде молба за освобождаване от тази забрана за превоз на свине, предназначени за клане, идващи извън предпазната зона, по обществени и частни пътища в границите на предпазната зона, за да бъдат транспортирани до кланица, намираща се в границите на тази предпазна зона.
(4)
Необходимо е да се предвиди това освобождаване, при условие че Италия установи строг контрол и вземе предпазни мерки, които да гарантират, че няма риск от разпространение на болестта.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
1. Италия може да разреши превоза на свине, предназначени за клане, идващи извън предпазната зона, установена на 15 ноември 2006 г. около огнището на везикулозна болест по свинете, което се появи в община Romano di Lombardia, провинция Bergamo (наричани по-долу „свинете“), по обществени и частни пътища в границите на предпазната зона към кланица „IMC № 825 M“ (наричана по-долу „кланицата“), при следните условия:
a)
официалният ветеринарен лекар на кланицата трябва да бъде уведомен за изпращането на свинете поне 24 часа предварително от официалния ветеринарен лекар на стопанството, от което произхождат животните;
б)
превозът на свинете към кланицата трябва да се осъществи през коридор; подробностите за този коридор трябва да бъдат посочени предварително от Италия;
в)
превозните средства, които превозват свинете, трябва да бъдат запечатани от компетентните органи преди или на влизане в коридора; в момента на запечатване компетентните органи трябва да запишат регистрационния номер на превозното средство и броя на превозвани в него свине;
г)
при пристигането в кланицата компетентният орган трябва:
i)
да провери и премахне печата от превозното средство;
ii)
да присъства на разтоварването на свинете;
iii)
да запише регистрационния номер на превозното средство и броя на свинете в него.
2. Всяко превозно средство, което превозва свине към кланицата, трябва да премине веднага след разтоварването през почистване и дезинфекция под официален контрол и в съответствие с инструкциите на компетентния орган.
Член 2
Адресат на настоящото решение е Италианската република.
Съставено в Брюксел на 20 февруари 2007 година.